Document ID: 32013D0740

IZVEDBENI SKLEP KOMISIJE
z dne 7. novembra 2013
o sprejetju sedmega posodobljenega seznama območij, pomembnih za Skupnost, v atlantski biogeografski regiji
(notificirano pod dokumentarno številko C(2013) 7357)
(2013/740/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 92/43/EGS z dne 21. maja 1992 o ohranjanju naravnih habitatov ter prosto živečih živalskih in rastlinskih vrst (1) ter zlasti tretjega pododstavka člena 4(2) Direktive,
ob upoštevanju naslednjega:
(1)
Atlantska biogeografska regija iz člena 1(c)(iii) Direktive 92/43/EGS zajema ozemlje Unije na območju Irske, Nizozemske in Združenega kraljestva ter dele ozemlja Unije na območju Belgije, Danske, Francije, Nemčije, Portugalske in Španije, kakor je določeno na biogeografski karti, ki jo je 20. aprila 2005 odobril odbor, ustanovljen v skladu s členom 20 navedene direktive (v nadaljnjem besedilu: Odbor za habitate).
(2)
Pri postopku, ki se je začel izvajati leta 1995, je treba doseči nadaljnji napredek pri dejanskem vzpostavljanju omrežja Natura 2000, ki je bistveni element varstva biotske raznovrstnosti v Uniji.
(3)
Prvotni seznam in nadaljnjih šest posodobljenih seznamov območij v atlantski biogeografski regiji, ki so v skladu z Direktivo 92/43/EGS pomembna za Skupnost, je Komisija sprejela z odločbami 2004/813/ES (2), 2008/23/ES (3), 2009/96/ES (4), sklepoma 2010/43/EU (5) in 2011/63/EU (6) ter izvedbenima sklepoma 2012/13/EU (7) in 2013/26/EU (8). Na podlagi člena 4(4) in člena 6(1) Direktive 92/43/EGS zadevna država članica čim prej in najpozneje v šestih letih s seznama območij, pomembnih za Skupnost, v atlantski biogeografski regiji določi območja za posebna ohranitvena območja ter opredeli prednostne naloge za ohranjanje teh območij in potrebne ohranitvene ukrepe.
(4)
V okviru dinamičnega prilagajanja omrežja Natura 2000 se pregledujejo seznami območij, pomembnih za Skupnost. Zato je posodobitev seznama območij, pomembnih za Skupnost, v atlantski biogeografski regiji nujno potrebna.
(5)
Seznam območij, pomembnih za Skupnost, v atlantski biogeografski regiji je po eni strani treba posodobiti, da bi nanj vključili dodatna območja, ki so jih države članice od leta 2011 predlagale kot taka območja v skladu s členom 1 Direktive 92/43/EGS. Za navedena dodatna območja je treba čim prej, najpozneje pa v šestih letih po sprejetju tega sklepa, izpolniti obveznosti iz člena 4(4) in člena 6(1) Direktive 92/43/EGS.
(6)
Po drugi strani pa je treba seznam območij, pomembnih za Skupnost, v atlantski biogeografski regiji posodobiti, da se upoštevajo spremenjene informacije o območjih, ki so jih države članice predložile po sprejetju prvotnega in nadaljnjih šestih posodobljenih seznamov Unije. Ta posodobljeni seznam območij, pomembnih za Skupnost, v atlantski biogeografski regiji je tako prečiščena različica seznama območij, pomembnih za Skupnost, v atlantski biogeografski regiji. Poudariti je treba, da bi bilo treba za vsa območja iz tega sklepa čim prej, najpozneje pa v šestih letih po sprejetju seznama območij, pomembnih za Skupnost, na katerega je bilo območje prvič vključeno, izpolniti obveznosti iz člena 4(4) in člena 6(1) Direktive 92/43/EGS.
(7)
Zadevne države članice so za atlantsko biogeografsko regijo v skladu s členom 4(1) Direktive 92/43/EGS Komisiji od marca 2002 do februarja 2013 poslale sezname območij, ki so jih v smislu člena 1 navedene direktive predlagale za območja, pomembna za Skupnost.
(8)
Seznamom predlaganih območij so bile priložene informacije o vsakem območju. Od leta 2012 so bile navedene informacije predložene v obliki, ki je določena v Izvedbenem sklepu Komisije 2011/484/EU (9).
(9)
Navedene informacije vključujejo karto območja, ki so jo poslale zadevne države članice, njegovo ime, lokacijo, obseg in podatke, zbrane ob upoštevanju meril iz Priloge III k Direktivi 92/43/EGS.
(10)
Na podlagi osnutka seznama, ki ga je pripravila Komisija v dogovoru z vsako zadevno državo članico in v katerem so določena tudi območja s prednostnimi naravnimi habitatnimi tipi ali prednostnimi vrstami, bi bilo treba sprejeti posodobljeni seznam območij, pomembnih za Skupnost, v atlantski biogeografski regiji.
(11)
Poznavanje obstoja in razširjenosti naravnih habitatnih tipov ter vrst se nenehno dopolnjuje zaradi spremljanja stanja v skladu s členom 11 Direktive 92/43/EGS. Ocenjevanje in izbira območij na ravni Unije sta bila zato opravljena na podlagi najboljših informacij, ki so bile takrat na voljo.
(12)
Nekatere države članice niso predlagale zadostnega števila območij in s tem niso izpolnile zahtev iz Direktive 92/43/EGS za nekatere habitatne tipe in vrste. Zato za navedene habitatne tipe in vrste ni mogoče sklepati, da je omrežje Natura 2000 dokončno oblikovano. Ob upoštevanju zamude pri prejemanju informacij in doseganju dogovora z državami članicami je treba sprejeti posodobljeni seznam območij, ki ga bo treba pregledati v skladu s členom 4 Direktive 92/43/EGS.
(13)
Ker je poznavanje obstoja in razširjenosti nekaterih naravnih habitatnih tipov iz Priloge I in nekaterih vrst iz Priloge II k Direktivi 92/43/EGS še vedno pomanjkljivo, se ne bi smelo sklepati, da je omrežje Natura 2000 dokončano ali nedokončano. Seznam bi bilo treba v skladu s členom 4 Direktive 92/43/EGS po potrebi pregledati.
(14)
Zaradi jasnosti in preglednosti bi bilo treba Izvedbeni sklep 2013/26/EU razveljaviti.
(15)
Ukrepi iz tega sklepa so v skladu z mnenjem Odbora za habitate -
SPREJELA NASLEDNJI SKLEP:
Člen 1
Sedmi posodobljeni seznam območij, pomembnih za Skupnost, v atlantski biogeografski regiji je v skladu s tretjim pododstavkom člena 4(2) Direktive 92/43/EGS naveden v Prilogi k temu sklepu.
Člen 2
Izvedbeni sklep 2013/26/EU se razveljavi.
Člen 3
Ta sklep je naslovljen na države članice.
V Bruslju, 7. novembra 2013

Labels: 19
20